Bħal dax-xahar 40 sena ilu, pajjiżna tilef wieħed mill-akbar ulied illustri tiegħu: Ninu Cremona, filologu, grammatiku, poeta u folklorista. Ninu Cremona ta sehem kbir u siewi ħafna fil-kawża biex il-Malti jikseb il-post li jixraqlu u biex ikun miktub b'ortografija uniformi skont regoli grammatikali xjentifiċi. Biex titfakkar din l-okkażjoni, fil-Banka tal-Ġurati fir-Rabat Għawdex kienet infetħet wirja interessanti marbuta mal-ħajja u l-attività ta' dan il-patrijott. Din il-wirja issa hija miftuħa għall-pubbliku fil-Biblijoteka Nazzjonali, il-Belt Valletta. B'inizjattiva tal-Akkademja tal-Malti, fl-24 ta' Frar, fis-6.30 pm fl-istess Biblijoteka ser terġa' ssir ukoll taħdita minn Joe Camilleri bl-isem "Ninu Cremona, Ħajtu u Ħidmietu."